EH Bildu talde parlamentarioari atxikitako foru parlamentari Arantxa Izurdiaga Osinaga andreak informazio eskaera egin du (PES-00131). Hori dela eta, informazio hau ematen da:

Enpresetan berdintasunerako politikei bultzada ematea funtsezkoa delakoan, Gobernu honek gogorarazi izan du 50 langile edo gehiago dituzten enpresek berdintasun plana eduki behar dutela. Oraingo egoeraren aurrekaria da martxoaren 22ko 3/2007 Lege Organikoa, emakumeen eta gizonen berdintasun eragingarrirakoa.

Nafarroako Berdintasunerako Institutuak (NABI), Garapen Ekonomiko eta Enpresarialeko Departamentuarekin batera, **berdintasunaren arloko betebehar berriei buruzko sentsibilizazio eta informazio saioak** antolatu izan ditu.

Zehazki, 2021eko udaberrian [jardunaldi](https://www.youtube.com/watch?v=t5S2E0f9HSc) hau egin zen: “Genero berdintasuna enpresan, lan arloko agintaritzaren eskumenen ikuspegitik”. Garapen Ekonomiko eta Enpresarialeko Departamentuko Enpresa Politikaren, Nazioarteko Proiekzioaren eta Lanaren Zuzendaritza Nagusiaren menpeko Lan Zerbitzuak eta Lehendakaritzako, Berdintasuneko, Funtzio Publikoko eta Barneko Departamentuko NABIk antolatu zuten.

Urte bereko udazkenean, Nafarroako Ganberarekin elkarlanean, Lan Zerbitzuak eta NABIk batera antolatuta, [online saio bat](https://www.igualdadnavarra.es/eu/aholkularitza) egin zen informazioa eta prestakuntza emateko: “Berdintasunaren arloko betebeharra eta konpromisoa enpresetan”.

Lehen esandakoaz gain, NABIk, Nafarroako Ganberarekin lankidetzan, **prestakuntzarako materialak** diseinatu zituen –eskura daude<https://www.igualdadnavarra.es/es/formacion-1> web-orrian–, eta horietan prestakuntza osoa aurkezten da eginkizun jakin baterako, hain zuzen ere berdintasun planak egiteko.

Iragan ekainaren 30ean [**Nafarroako enplegu plana**](https://www.navarra.es/documents/48192/9257538/Plan%2Bde%2BEmpleo%2B2021%2B2024.pdf/411661a3-4b46-1ae1-d7a3-019c78e55b02?t=1625046100856)onetsi zen, eragile ekonomiko eta sozialekin batera. Emakumeen eta gizonen arteko berdintasunari buruzko 4.3 atalean, zenbait **neurri** ezartzen ditu 901/2020 eta 902/2020 errege dekretuak betetzeko. Adibidez: **sustapena eta finantzaketa, eragile ekonomiko eta sozialek beren erakundeetan berdintasun agentearen figura izan dezaten.**

Berdintasun agenteak bultzada ematen du plan horiek sortu, ezarri eta betetzeko. Planaren nondik norakoa behatzen du, eta, askotan, ezarpen prozesurako hobekuntzak proposatzen ditu.

Halaber, 2021eko ekitaldian NABIk deialdia egin zuen **lehenbiziko berdintasun planak egiteko dirulaguntza emateko**, eta Lan Zerbitzuak, berriz, 2021eko deialdia egin zuen **enpresei eta irabazi-asmorik gabeko entitateei dirulaguntza emateko, genero-berdintasunaren eta kontziliazioaren arloko proiektuak gauza zitzaten**.

2022. urtean, sustapen neurri hauek azpimarratu behar ditugu:

**Komunikazio kanpaina bat diseinatzea, berdintasun planei, jazarpenaren kontrako protokoloei eta abarrekoei buruzko arauak bete daitezen.** Kanpaina hori udazkenean da hastekoa.

**Prestakuntza ekintzak, langileen legezko ordezkarientzat** eta enpresentzat, berdintasun planak negoziatzeari eta prestatzeari buruz. (ETEak lehenesten dira). Nafarroako Ganberarekin elkarlanean.

NABIk berriro egin du deialdia **2022an lehenbiziko berdintasun planak prestatzeko dirulaguntza emateko**. [Deialdiaren fitxa](https://www.navarra.es/eu/tramiteak/on/-/line/irabazi-asmorik-gabeko-enpresa-eta-erakundeentzako-diru-laguntza-2022an-emakumeen-eta-gizonen-arteko-berdintasun-planak-ezartzeko)

**Dirulaguntza enpresentzat eta irabazi-asmorik gabeko entitateentzat, berdintasun eta kontziliazio proiektuak gauzatzeko**; eta **dirulaguntza enpresa-erakundeentzat eta sindikatuentzat, berdintasun agentea garatzeko**. [Deialdiaren fitxa](https://www.navarra.es/eu/tramiteak/on/-/line/subvencion-a-entidades-sin-animo-de-lucro-y-a-empresas-para-la-ejecucion-de-proyectos-en-materia-de-igualdad-de-genero-y-conciliacion-2022).

**Berdintasun klausulak ezartzea** dirulaguntzetan –bai lehiaren edo banakako ebaluazioaren araubidea duten dirulaguntzetan, bai dirulaguntza izendunetan– eta kontratazio publikoan.

Nafarroako web-atarian berdintasun planak erregistratzeko tresna bat dago, eta argibideak ere ematen dira:

<https://www.navarra.es/eu/tramiteak/on/-/line/nafarroako-hitzarmen-kolektiboak-lan-akordio-kolektiboak-eta-berdintasunerako-planak-erregistratzea>

Nafarroako Berdintasunerako Institutuaren web-orrian material lagungarriak eta intereseko estekak daude emakumeen eta gizonen arteko lan arloko berdintasunari buruz, eta, bereziki, enpresetan berdintasun planak egiteari buruz. <https://www.igualdadnavarra.es/eu/enpresak-eta-erakundeak>

Dokumentazioan honako hauek nabarmentzen dira: arau nagusien gaineko dokumentazioa, **enpresa eta erakundeetan berdintasuna txertatzeko neurrien gida, eta berariaz 901 eta 902 errege dekretuak betetzeko sortutako tresnak.**

NABIk badu **enpresei eta irabazi-asmorik gabeko entitateei aholku emateko zerbitzu bat, doakoa, berdintasun arloko kontsultak jasotzen dituena, eta, arlo horren barnean, berdintasun planak egiteari buruzkoak**.

Garapen Ekonomiko eta Enpresarialeko Departamentuko Lan Zerbitzuak du eskumena berdintasun planen legezkotasuna kontrolatzeko, haiek inskribatu baino lehen. Laneko eta Gizarte Segurantzako Ikuskatzailetzaren jarduketaren ondoren, Enpresa Politikaren, Nazioarteko Proiekzioaren eta Lanaren Zuzendaritza Nagusiak du zehatzeko ahalmena lan-agintaritza gisa. Oraingoz ez da zehapen espediente bakar bat ere izapidetu berdintasun plana erregistratzeko betebeharra ez betetzeagatik.

Hori guztia jakinarazten dut, Nafarroako Parlamentuko Erregelamenduaren 194. artikulua betez.

Iruñean, 2022ko uztailaren 4an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía